*Projekts*

Rīgā

\_\_\_.05.2018. Nr.\_\_\_\_\_\_/\_\_\_\_\_\_

*Par sabiedrības ar ierobežotu atbildību „Biznesa augstskola „Turība”” 2017.gada 5.septembra iesniegumu Nr.1.1.07/2379*

Ministru kabinets ir izvērtējis sabiedrības ar ierobežotu atbildību „Biznesa augstskola „Turība”” (izglītības iestādes reģistrācijas numurs 3343800213, adrese – Graudu iela 68, Rīga, LV-1058) (turpmāk – Augstskola) 2017.gada 5.septembra iesniegumu Nr.1.1.07/2379, ar kuru Augstskola apstrīd Ministru kabineta 2017.gada 9.augusta rīkojumu Nr.419 „Par atteikumu atvērt studiju virzienu „Mākslas” sabiedrībā ar ierobežotu atbildību „Biznesa augstskola „Turība””” (turpmāk – rīkojums Nr.419), un sniedz šādu atbildi.

Ministru kabinets vērš uzmanību, ka rīkojumā Nr.419 paredzēta iespēja to pārsūdzēt Administratīvajā rajona tiesā mēneša laikā no rīkojuma Nr.419 stāšanās spēkā.

Vienlaikus Ministru kabinets informē, ka:

1. Augstskolas arguments par to, ka atteikums atvērt jaunu studiju virzienu ir pretrunā ar Latvijas ilgtspējīgas attīstības stratēģijā līdz 2030.gadam noteikto mērķi palielināt ārvalstu studējošo īpatsvaru, ir nepamatots, jo rīkojuma Nr.419 1.5.apakšpunkts nosaka, ka Latvijas Nacionālais attīstības plāns 2014.–2020.gadam rīcības virziena „Attīstīta pētniecība, inovācija un augstākā izglītība” ietvaros nosaka uzdevumu „Augstākās izglītības konkurētspēja un konsolidācija”. Jauna studiju virziena atvēršana un jaunu studiju programmu licencēšana neveicina noteiktā uzdevuma izpildi, jo saskaņā ar Izglītības attīstības pamatnostādnēm 2014. – 2020.gadam augstākās izglītības jomā tiks atbalstīta augstākās izglītības iestāžu, tai skaitā koledžu, savstarpējā sadarbība, veicināta augstākās izglītības iestāžu resursu konsolidācija un studiju programmu ciešāka integrācija ar industriju. Tiek paredzēts atbalsts studiju programmu konsolidēšanai, veidojot kopīgas studiju programmas. Augstākās izglītības politika ir vērsta uz resursu konsolidāciju un studiju programmu skaita samazināšanu, tādējādi studiju virziena atvēršana būtu pretrunā ar Latvijas Nacionālo attīstības plānu 2014. – 2020.gadam.

Ārvalstu studējošo īpatsvara pieaugums, ko Latvijas ilgtspējīgas attīstības stratēģija līdz 2030.gadam paredz kā vienu no prioritātēm, ir sasniedzams jau esošo studiju programmu ietvaros, piemēram, jau esošās studiju programmas sākot īstenot svešvalodā vai apvienojot līdzīgas studiju programmas, izveidojot kopīgu studiju programmu, ko īsteno svešvalodā. Tādējādi tiktu veicināta abu noteikto prioritāšu izpilde.

2. Ministru kabineta 2015.gada 14.jūlija noteikumu Nr.408 „Studiju programmu licencēšanas noteikumi” (turpmāk – licencēšanas noteikumi) 12.punkts nosaka, ka Ekonomikas ministrija, Pārresoru koordinācijas centrs, Augstākās izglītības padome, Latvijas Darba devēju konfederācija, Izglītības un zinātnes ministrija un Kultūras ministrija (kā ministrija, kuras kompetencei atbilst atveramais studiju virziens) sniedz viedokli par studiju virziena atbilstību valsts attīstības prioritātēm, pamatojoties uz Latvijas ilgtspējīgas attīstības stratēģiju, Nacionālo attīstības plānu un citiem attīstības plānošanas dokumentiem.

Rīkojumam Nr.419 saskaņā ar licencēšanas noteikumu 13.punktu pievienoti visu licencēšanas noteikumu 12.punktā minēto institūciju viedokļi, kā arī rīkojuma Nr.419 1.5., 1.6., 1.7., 1.8., 1.9. un 1.10.apakšpunktā atspoguļots minēto institūciju viedoklis. Līdz ar to Augstskola nepamatoti norāda, ka rīkojums Nr.419 pamatots tikai ar Izglītības un zinātnes ministrijas viedokli.

2017.gada 19.oktobrī notika Kultūras ministrijas konsultatīvās padomes – Latvijas Dizaina padomes – sēde, kurā tika skatīti dizaina izglītības jautājumi kopumā un diskutēts par Augstskolas plānotā studiju virziena „Mākslas” atvēršanu. Kultūras ministrija, iepazīstoties ar Latvijas Dizaina padomes 2017.gada 19.oktobra sēdes protokolu, iesaka Augstskolai izskatīt iespēju iecerēto studiju programmu īstenot kā starpdisciplināru studiju programmu Augstskolas jau esošo studiju virzienu ietvaros (piemēram, studiju virzienā „Vadība, administrēšana un nekustamo īpašumu pārvaldība” – pakalpojumu, stratēģiskā dizaina vadība un „Informācijas un komunikācijas zinātnes” – komunikācijas, informācijas dizains), sadarbojoties ar Latvijas un/vai ārvalstu augstskolām, kuras uzkrājušas nepieciešamo pieredzi mākslas, tehnoloģiju un citās jomās.

Kultūras ministrija secina, ka Latvijas Mākslas akadēmija un Augstskola plāno sadarbību dizaina studiju nodrošināšanā. To apliecina Latvijas Mākslas akadēmijas 2018.gada 15.marta vēstulē Nr.01–7/42 un 2018.gada 7.maija vēstulē Nr.01–/63 Kultūras ministrijai sniegtā informācija par uzsāktajām sarunām ar Augstskolu saskaņā ar Latvijas Mākslas akadēmijas 2018.gada 22.februāra Senāta lēmumu, kā arī Izglītības un zinātnes ministrijā iesniegtais Latvijas Mākslas akadēmijas studiju programmu konsolidācijas un attīstības plāns, kurā iekļauta sadarbība ar Augstskolu.

3. Šobrīd studiju virziens „Mākslas” ir akreditēts 15 augstākās izglītības iestādēs, divās koledžās un 13 augstskolās. Tās savu īstenoto studiju virzienu ietvaros var licencēt arī Augstskolas licencēšanai plānoto studiju programmu, kā arī Augstskola studiju virziena atvēršanas gadījumā tā ietvaros varētu licencēt visas tās studiju programmas, kuras jau īsteno pārējās augstskolas un koledžas.

Trīs augstākās izglītības iestādes (Rīgas Tehniskā universitāte, Liepājas Universitāte, Daugavpils Universitāte) īsteno studiju virziena ietvaros plānotajai studiju programmai līdzīgas studiju programmas, pēc kuru apguves tiek piešķirta profesionālā kvalifikācija „produktu dizainers”. Saskaņā ar Profesionālās izglītības likuma 25.pantu profesionālās izglītības programmai jāatbilst attiecīgajam profesijas standartam vai profesionālās kvalifikācijas prasībām (ja profesijai neapstiprina profesijas standartu). Profesijas standarts vai profesionālās kvalifikācijas prasības nosaka prasības, kas jāapgūst studējošajam, lai tam varētu tikt piešķirta atbilstoša profesionālā kvalifikācija. Ja pēc studiju programmas apguves piešķir vienu profesionālo kvalifikāciju, arī studiju programmu saturam ir jābūt līdzīgam, jo vienādu rezultātu nevar iegūt, apgūstot pilnīgi atšķirīgas studiju programmas. Līdz ar to Augstskolas arguments, ka studiju programmas tikai formāli ir līdzīgas (jo tiktu piešķirta vienāda profesionālā kvalifikācija), bet saturiski atšķirīgas, ir nepamatots.

Vienlaikus uzsverams, ka plānotās studiju programmas kvalitāte un saturs tiek vērtēts studiju programmas licencēšanas laikā, savukārt studiju virziena atvēršanas gadījumā tiek vērtēti pieejamie un potenciāli ieguldāmie resursi, kā arī jaunā studiju virziena atbilstība valsts attīstības prioritātēm.

4. Izskatot Augstskolas iesniegumu par jauna studiju virziena „Mākslas” atvēršanu, iesnieguma izskatīšanas termiņš tika pagarināts saskaņā ar Administratīvā procesa likuma 64.panta otrajā daļā noteikto, līdz ar to iesnieguma izskatīšanā ievēroti normatīvajos aktos noteiktie termiņi un to pagarināšanas iespējas.

Ņemot vērā minēto, Ministru kabinetam nav pamata pārskatīt rīkojumu Nr.419.

Ministru prezidents         M.Kučinskis

Kultūras ministre D.Melbārde

Vīza: Valsts sekretāre         D.Vilsone

Rūsiņa 67330206

Lolita.Rusina@km.gov.lv

Sparāne 67330266

Lilita.Sparane@km.gov.lv